Nõukogu otsus,

30. september 2002,

millega võetakse vastu Teadusuuringute Ühiskeskuse otseste meetmete abil teostatav Euroopa Aatomienergiaühenduse raamprogrammi teadus- ja koolitustegevuse eriprogramm (2002-2006)

(2002/838/Euratom)

EUROOPA LIIDU NÕUKOGU,

võttes arvesse Euroopa Aatomienergiaühenduse asutamislepingut, eriti selle artikli 7 esimest lõiku,

võttes arvesse komisjoni ettepanekut, [1]

võttes arvesse Euroopa Parlamendi arvamust, [2]

võttes arvesse majandus- ja sotsiaalkomitee arvamust [3]

ning arvestades järgmist:

(1) Otsusega 2002/668/Euratom võttis nõukogu vastu Euroopa Aatomienergiaühenduse (Euratom) tuumaenergiaalase teadus- ja koolitustegevuse kuuenda raamprogrammi, mis ühtlasi aitab kaasa Euroopa teadusruumi loomisele (2002-2006) [4] (edaspidi "raamprogramm"), mida rakendatakse asutamislepingu artikli 7 kohaselt koostatud teadus- ja koolitusprogrammi(de) abil, milles on määratletud programmide üksikasjalikud rakenduseeskirjad, kindlaks määratud nende kestus ning sätestatud vajalikuks peetavad vahendid.

(2) Käesoleva programmi suhtes tuleks kohaldada raamprogrammi suhtes kehtivaid eeskirju, mis käsitlevad ettevõtjate, teaduskeskuste ja ülikoolide osalemist ning teadustöö tulemuste levitamist.

(3) Käesoleva programmi rakendamisel tuleks rõhku panna teadlaste liikuvusele ja koolitamisele ning uuendustegevusele ühenduses.

(4) Raamprogrammi rakendamisel võib vaja minna eelkõige asutamislepingu 10. peatükile vastavat rahvusvahelist koostööd kolmandate riikide ja rahvusvaheliste organisatsioonidega. Sellega seoses üritab Teadusuuringute Ühiskeskus esindada ühenduse ja liikmesriikide kõiki huve ning oma võrgustikku parimal viisil ära kasutada.

(5) Käesoleva programmi rakendamisel tuleks erilist tähelepanu pöörata kandidaatriikidele. Teadusuuringute Ühiskeskus korraldab asjakohaseid koolitusi tuumaohutuse ja kaitsemeetmete alal, sealhulgas tuumamaterjalide salakaubaveo kontrolli alaste meetmete alal.

(6) Teadusuuringute Ühiskeskus osaleb tuumareaktorite ohutusega tegelevas võrgustikus, mille eesmärk on täiustada mitmesuguseid ohutusvõtteid ja lähenemisviise, ning aitab sel viisil kaasa samalaadse protsessi kujunemisele kandidaatriikides.

(7) Teadustöös käesoleva programmi alusel tuleks järgida eetika aluspõhimõtteid, sealhulgas neid, mis kajastuvad Euroopa Liidu asutamislepingu artiklis 6 ning Euroopa Liidu põhiõiguste hartas, ning arvestada üldsuse suhtumisega kõnealustesse uuringutesse.

(8) Tuginedes komisjoni teatisele "Naised ja teadus", nõukogu 20. mai 1999. aasta resolutsioonile [5] ja 26. juuni 2001. aasta [6] resolutsioonile ning Euroopa Parlamendi 3. veebruari 2000. aasta resolutsioonile, [7] milles käsitletakse sama teemat, rakendatakse ellu tegevuskava, mis peaks järsult tugevdama ja suurendama naiste kohta ja osakaalu Euroopa teaduses ja uurimistöös ning tagama meeste ja naiste võrdsete võimaluste põhimõtte järgimise.

(9) Käesolevat programmi tuleks rakendada paindlikult, tõhusalt ja läbipaistvalt, võttes arvesse Teadusuuringute Ühiskeskuse kasutajate asjakohaseid vajadusi ja ühenduse poliitikat ning lähtudes eesmärgist kaitsta ühenduse finantshuve. Programmi alusel toimuvad teadusuuringud tuleks vajaduse korral kohandada kõnealuste vajadustega ning teaduse ja tehnoloogia arenguga.

(10) Teadusuuringute Ühiskeskus vastab jätkuvalt nõuetele, mida ühenduse poliitika talle kasutajate kaudu esitab; tulemuslikkuse nimel hoiab Teadusuuringute Ühiskeskus teadusuuringute vahel tasakaalu, mis on vajalik teadusliku pädevuse saavutamiseks.

(11) Teadusuuringute Ühiskeskus peaks ellu rakendama otseste meetmete abil teostatava uurimis- ja koolitustegevuse, eelkõige asutamislepinguga komisjonile pandud ülesanded. Komisjon peaks Teadusuuringute Ühiskeskuse tehnilist pädevust kasutades täitma talle määratud ülesanded tuuma lõhustumise valdkonnas.

(12) Teadusuuringute Ühiskeskus peaks jätkama aktiivset tegevust innovatsiooni ja tehnosiirde alal.

(13) Käesoleva programmi rakendamisel peaks komisjon nõu pidama Teadusuuringute Ühiskeskuse juhatajate nõukoguga komisjoni 10. aprilli 1996. aasta otsuse (Teadusuuringute Ühiskeskuse ümberkorraldamise kohta) [8] asjakohaste sätetega ettenähtud korras.

(14) Komisjon peaks õigel ajal korraldama käesoleva programmiga hõlmatud valdkondades toimunud tegevuse sõltumatu hindamise. Hindamine peaks toimuma kõiki asjaomaseid osalejaid arvestavas avatud õhkkonnas.

(15) Käesoleva eriprogrammi teadusliku ja tehnoloogilise sisu suhtes on konsulteeritud teadus- ja tehnikakomiteega.

(16) Käesoleva eriprogrammi teadusliku ja tehnoloogilise sisu suhtes on konsulteeritud Teadusuuringute Ühiskeskuse juhatajate nõukoguga,

ON VASTU VÕTNUD KÄESOLEVA OTSUSE:

Artikkel 1

1. Otsusega 2002/668/Euratom raamprogrammi kohta ajavahemikuks 2002-2006 (edaspidi "raamprogramm") võetakse vastu Teadusuuringute Ühiskeskuse teostatavate otseste meetmetega seotud teadus- ja koolitustegevuse eriprogramm (edaspidi "eriprogramm") ajavahemikuks 30. septembrist 2002 kuni 31. detsembrini 2006.

2. Eriprogrammi eesmärgid ning teaduslikud ja tehnoloogilised prioriteedid on kindlaks määratud I lisas.

Artikkel 2

Raamprogrammi käsitleva otsuse 2002/668/Euratom II lisa kohaselt on eriprogrammi elluviimiseks vajalik summa 290 miljonit eurot. Kõnealuse summa suunav jaotus on esitatud käesoleva otsuse II lisas.

Artikkel 3

1. Eriprogrammi rakendamise eest vastutab komisjon.

2. Eriprogrammi rakendatakse III lisas sätestatud erieeskirjadega ettenähtud korras.

Artikkel 4

1. Komisjon koostab eriprogrammi rakendamise tööprogrammi, mis tehakse kättesaadavaks kõigile huvitatud pooltele ning milles määratakse üksikasjalikumalt kindlaks eesmärgid ning prioriteedid, rakendamise ajakava ja kord.

2. Tööprogrammis võetakse arvesse liikmesriikide, assotsieerunud riikide, Euroopa ja rahvusvaheliste organisatsioonide asjakohased teadusuuringud. Tööprogrammi ajakohastatakse vastavalt vajadusele.

Artikkel 5

1. Komisjon peab käesoleva programmi rakendamisel komisjoni otsusega 96/282/Euratom ettenähtud korras nõu Teadusuuringute Ühiskeskuse juhatajate nõukoguga.

2. Komisjon teavitab korrapäraselt juhatajate nõukogu eriprogrammi rakendamisest.

Artikkel 6

1. Komisjon esitab raamprogrammi artikli 4 kohaselt korrapäraselt aruandeid eriprogrammi rakendamisel tehtud edusammudest.

2. Komisjon korraldab eriprogrammiga hõlmatavate valdkondade tegevuse sõltumatu hindamise, nagu on ette nähtud raamprogrammi artikliga 5.

Artikkel 7

Komisjon võib taotleda, et Teadusuuringute Ühiskeskus viiks vastastikuse kasu põhimõttel ellu projekte kolmandates riikides asutatud juriidiliste isikutega, kui see aitab tõhusalt kaasa otseste meetmete rakendamisele.

Artikkel 8

Käesolev otsus on adresseeritud liikmesriikidele.

Brüssel, 30. september 2002

Nõukogu nimel

eesistuja

B. Bendtsen

[1] EÜT C 181 E, 30.7.2002, lk 132.

[2] Arvamus on esitatud 13. juunil 2002 (Euroopa Ühenduste Teatajas seni avaldamata).

[3] EÜT C 221, 17.9.2002, lk 97.

[4] EÜT L 232, 29.8.2002, lk 34.

[5] EÜT C 201, 16.7.1999, lk 1.

[6] EÜT C 199, 14.7.2001, lk 1.

[7] EÜT C 309, 27.10.2000, lk 57.

[8] EÜT L 107, 30.4.1996, lk 12.

--------------------------------------------------

LISA

TEADUSLIKUD JA TEHNOLOOGILISED EESMÄRGID NING TEGEVUSE PÕHISUUNAD

1. Sissejuhatus

Teadusuuringute Ühiskeskus täidab oma ülesannet, pakkudes kliendikeskset teadus- ja tehnotuge Euroopa Liidu poliitika kujundamisel, arendamisel, rakendamisel ja kontrollimisel. Teadusuuringute Ühiskeskus teenib liikmesriikide ühishuve ega sõltu era- ega riiklikest huvidest.

Teadusuuringute Ühiskeskus osaleb 2002.–2006. aasta raamprogrammis Teadusuuringute Ühiskeskuse viimase aja hinnangutes antud soovituste ja komisjoni reformimisest tulenevate nõuete piires. Need on eelkõige järgmised:

- kasutajatele orienteerituse tugevdamine,

- koostöövõrkude kasutamine, et luua laialdasem teadmistebaas ning Euroopa teadusruumi vaimule vastav tihedam side liikmesriikide laborite, tööstusharude ja seadusandjate vahel Euroopa Liidu poliitikast tuleneva teaduslik-tehnilise toe osas,

- tegevuse kontsentreerimine valitud teemadele, sealhulgas teadlaste koolitamisele tuumaenergia alase pädevuse säilitamiseks Euroopa Liidus ja assotsieerunud liikmesriikides.

Tagatakse kooskõlastatus Euratomi eriprogrammi kaudsete meetmetega.

Teadusuuringute Ühiskeskuse tegevus vastab eeskätt komisjoni talituste selgesti väljendatud vajadustele ja nõuetele, mis identifitseeritakse ja ajakohastatakse süstemaatiliste ja korrapäraste kontaktide kaudu. [1]

Teadusuuringute Ühiskeskuse osaluse eesmärk on tekitada oma pädevusvaldkondades teistes eriprogrammides asjakohaste valdkondlike prioriteetide sünergia, eelkõige kaudsetes meetmetes osalemise kaudu, kusjuures eesmärgiks on vajaduse korral suurendada kõnealuste programmide põhjal tehtava töö väärtust (näiteks katsete ja meetodite võrdlemine ja kinnitamine või tulemuste integreerimine poliitika kujundamiseks).

2. Programmi sisu

2.1. Põhjendused

Teadusuuringute Ühiskeskuse tegevuse eesmärgiks tuumaenergia valdkonnas on toetada ühenduse vastavat poliitikat ning teatavate komisjonile asutamislepinguga määratud kohustuste täitmist. Tuumaenergia abil toodetakse kolmandik ühenduse elektrienergiast ning siiski on vaja järelevalvet, tagamaks, et ühenduse ohutustase püsiks eeskujulikuna, et tehtaks jõupingutusi tuumamaterjalide leviku ärahoidmiseks ning et jäätmete töötlemine ja pikaajaline ladustamine oleks tõhus. Euroopa Liidu laienemine ühes vajadusega kaitsta desarmeerimisprotsessis kõrvaldatavaid tuumamaterjale ning uute tehnoloogiate esilekerkimisega esitab uusi väljakutseid.

Teadusuuringute ühiskeskus koondab oma tegevuse valdkondadele, kus ühenduse osalemine on kohane, ning tegutseb aladel, milles keskuse üle-euroopaline identiteet tekitab lisandväärtust ning kus tuumaohutuse ja julgeoleku piiriülesed aspektid või avalik kord tema tegevust õigustavad. Põhivaldkonnad on järgmised: kaitsemeetmed, tuumamaterjalide leviku tõkestamine, radioaktiivsete jäätmete käitlemine, tuumareaktorite ohutus ja ioniseeriva kiirguse seire.

Peamiseks eesmärgiks on arendada koostöövõrgustikku, mis loob paljudes kõnealustes küsimustes laiapõhjalise konsensuse Euroopas ja kogu maailmas. Euratomi kaitsemeetmete ameti (ESO) ja Rahvusvahelise Tuumaenergiaagentuuri (IAEA) tegevus kaitsemeetmete kohaldamisel vajab uurimis- ja arendusalast tuge ning otsest abi. Erilist tähelepanu pööratakse koostööle Euroopa Liidu tulevaste liikmesriikidega. Teadusuuringute Ühiskeskuse tegevuse tähtis osa on koolitus, mis aitab Euroopa Liidul luua uut, tuumaenergeetikas pädevat ja asjatundlikku teadlaste põlvkonda. Teadustöö peamised valdkonnad on seetõttu järgmised:

- radioaktiivsete jäätmete käitlemine ja tuumamaterjalide kaitsemeetmed,

- eri tüüpi reaktorite ohutus, ioniseeriva kiirguse seire ja metroloogia.

2.2. Radioaktiivsete jäätmete käitlemine ja tuumamaterjalide kaitsemeetmed

Kasutatud tuumkütus ning kõrgradioaktiivsete jäätmete töötlemine ja ladustamine

Selleks et tegeleda tuumkütuste ning radioaktiivsete jäätmete töötlemise ja käitlemisega, arendab Teadusuuringute Ühiskeskus oma füüsika, keemia ja tuumamaterjalide alaseid alusteadmisi aktinoidide ja aktinoide sisaldavate toodete osas.

Täiendavalt uuritakse põhiprotsesse, mis mõjutavad kasutatud tuumkütuse käitumist ajutise ladustamise või pikaajalise geoloogilise lõpphoiustamise tingimustes.

Teadusuuringute Ühiskeskus hindab ja katsetab jätkuvalt protsesse, mis võimaldavad parandada toksiliste radioaktiivsete elementide tõhusat eraldamist kasutatud kütusest ning selle tulemusena saadud ainete ümbertöötamist. Seda tehakse koostöös Euroopa partneritega transmutatsiooni- ja eraldamisprotsesse hõlmavate programmide alusel. Peale kõnealuse eksperimentaalse ja teoreetilise tegevuse jätkab ja laiendab Teadusuuringute Ühiskeskus võimaliku kooskõlastajana osalemist võrgustikus, nagu näiteks kiirendil töötavate seadmete kütusesüsteemide projekteerimisega tegelevas rahvusvahelises töörühmas.

Tuumaenergiaalased kaitsemeetmed ja tuumamaterjalide leviku tõkestamine

Kaitsemeetmete alane tegevus toetab vahetult inspektsioone (ESO ja IAEA) ja ettevõtjaid; selle tegevuse raames tehakse tugiuuringuid, et valmistuda tulevikus esitatavate nõuete täitmiseks, sealhulgas täiustatakse pidevalt kaitsemeetmeid, et kohandada neid poliitilise kontekstiga, eelkõige muudatustega kontrollisüsteemides ning tehnika arenguga. Kaitsemeetmete alase töö hulka kuulub ka purustavates ja mittepurustavates katsetes kasutatavate mõõteriistade täiendamine ja hindamine, sertifitseeritud etalonainetega varustamine, rajatiste isoleerimine ja järelevalve, inspektorite koolitamine ning kohapealsete laborite töö korraldamine ja ajakohastamine. Teadusuuringute Ühiskeskus on jätkuvalt Euroopa kaitsemeetmete uurimis- ja arendustööga tegeleva ühingu ESARDA (European Safeguards Research and Development Association) võrgustiku keskpunkt.

Kaitsemeetmete süsteemi tugevdamine oleneb üha enam infotehnoloogiast, mis võimaldab suurendada tõhusust ja teostada uusi meetmeid. Teadusuuringute Ühiskeskus jätkab jõupingutusi keskkonnaseire, satelliitseire ning uuenduslike andme- ja teabejuhtimissüsteemide arendamisel ning sidetöötlus- ja kaugseiresüsteemide täiustamisel, mis võimaldab teatavaid kaitsemeetmeid teostada väljaspool peakorterit. Arendatakse edasi Teadusuuringute Ühiskeskuse poolt pettustevastases võitluses tehtava töö sünergiat.

Teadusuuringute Ühiskeskus toetab jätkuvalt kaitsemeetmete valdkonnas rakendatava tehnoloogia-alase acquis communautaire'i siiret taotlejariikidesse. Teadusuuringute Ühiskeskus on tihedalt seotud rahvusvaheliste jõupingutustega välja selgitada ebaseaduslikud toimingud ning võidelda tuumamaterjalide salakaubaveoga.

Teadusuuringute Ühiskeskus tõhustab meetmeid ja teadustööd kõnealuses valdkonnas, et olla suuteline vastama iga liikmesriigi või taotlejariigi esitatud nõuetele. Arendatakse edasi tuumaalast kriminalistikat.

Teadusuuringute Ühiskeskuse spetsialiseeritud oskusteavet ja metoodikat Euratomi tuumaalaste kaitsemeetmete valdkonnas oleks võimalik kasutada rahvusvahelistes jõupingutustes massihävitusrelvade leviku tõkestamiseks. Seda silmas pidades üritab Teadusuuringute Ühiskeskus koondada kõik kättesaadavad erialased teadmised ning ühendada oma partnerid täielikult ESARDA võrgustikku.

2.3. Eri tüüpi reaktorite ohutus, ioniseeriva kiirguse seire ja metroloogia

Eri tüüpi reaktorite ohutus

Euroopa Liidus tuleb tagada tuumaelektrijaamade kõrge ohutustase. Mõned praeguse põlvkonna elektrijaamadest töötavad veel vähemalt 20 aastat. Teadusuuringute Ühiskeskus jätkab ohutusega tegelevate asutuste ja tuumaelektrijaamade operaatorite toetamist vananemise, rikete avastamise, käitamisajal kontrollimise ja konstruktsiooni terviklikkuse hindamise alase võrkkoostöö kaudu. Teadusuuringute Ühiskeskuse tavapärane pädevus hõlmab tööõnnetuste analüüsi ja ohjamist, koodide valideerimist, süsteemide analüüsi ning riske arvestavate meetodite väljatöötamist, mis on ühtviisi tähtsad nii Euroopa Liidu harmoneerimise kui ka laienemise seisukohalt. Jätkub programmi PHEBUS toetamine. Toetatakse katseandmete kogumist ja arhiveerimise abil kergesti kättesaadavaks tegemist, kusjuures erilist tähelepanu pööratakse nende haldamisele ja levitamisele.

Ühise tuumaohutuskultuuri arendamine Kesk- ja Ida-Euroopa riikides on samuti valdkond, mida Teadusuuringute Ühiskeskus toetab; see hõlmab kasutamisohutuse meetmeid ja ettevõtete moderniseerimist, konstruktsiooni terviklikkust, tööõnnetuste vältimist ja ohjamist.

Tuumkütuse ohutuse küsimustes keskendub Teadusuuringute Ühiskeskuse tegevus mehaanilis-keemilistele vastastikmõjudele kütuse/katte piirpinnal ning kütuse käitumisele kõrge põlemuse tingimustes. Jätkatakse tuumkütuse näitajate tarkvara Transuranus laiendamist uute andmetega, mida hakatakse laialdaselt levitama, ning kasutajate, nende hulgas Ida-Euroopa riikide teadlaste koolitamist.

Koos tööstusettevõtete ning TTA-asutustega osaleb Teadusuuringute Ühiskeskus eri tüüpi energiatootmissüsteemide ohutusaspektide analüüsimises ja hindamises, mida mitmes riigis praegu uuritakse.

Ioniseeriva kiirguse seire ja metroloogia

Teadusuuringud, mis annavad teadmisi selle kohta, kuidas kaitsta elanikke ja keskkonda ioniseeriva kiirguse eest, peavad tuginema usaldusväärsele dosimeetriale. Teadusuuringute Ühiskeskuse pika aja jooksul kogutud teadmised kiirguskaitsest ja metroloogiast suunatakse kõnealusele teema käsitlemisele.

Radionukliidmetroloogia keskendub võrdlusmõõtmistele ning radioaktiivsuse võrdlusmõõtmiste rahvusvaheliste standardite väljatöötamisele. Peale selle toetatakse tuumaohutust ja kaitsemeetmeid, asutamislepingu kohast ioniseeriva kiirguse seiret ja ioniseeriva kiirguse ülimadalate tasemete mõõtmist.

Teadusuuringute Ühiskeskuse asjatundlikkust radioaktiivsusjälgede analüüsimisel ja liigi väljaselgitamisel arendatakse edasi keskkonnakaitse alal.

[1] Kasutajate iga-aastased töörühmad, eri direktoraate esindavad kasutajarühmad, kahepoolsed kokkulepped jne.

--------------------------------------------------

II LISA

SUMMA SUUNAV JAOTUS

Meetmete tüübid | Summa (miljonit eurot) |

Radioaktiivsete jäätmete käitlemine ja tuumamaterjalide kaitsemeetmed | 186 |

Eri tüüpi reaktorite ohutus, ioniseeriva kiirguse seire ja metroloogia | 89 |

Teadusuuringute Ühiskeskuse aegunud seadeldiste tegevuse lõpetamise seireks vajalikud töötajad | 15 |

Kokku | 290 |

--------------------------------------------------

III LISA

PROGRAMMI RAKENDAMISE ERIEESKIRJAD

1. Komisjon rakendab pärast Teadusuuringute Ühiskeskuse juhatajate nõukoguga konsulteerimist otsese meetme I lisas kirjeldatud teaduslikest eesmärkidest ja programmi sisust lähtudes. Meetmega seotud tööd tehakse Teadusuuringute Ühiskeskuse vastavates instituutides.

2. Meetmete rakendamisel osaleb Teadusuuringute Ühiskeskus vajaduse ja võimaluste kohaselt liikmesriikide riik-like või eralaborite või Euroopa teadustöö konsortsiumide võrgustikus, mis on loodud Euroopa poliitika otsustamisprotsessi toetuseks, või tegeleb kõnealuse võrgustiku loomisega. Eriti pööratakse tähelepanu koostööle tööstusettevõtetega, eeskätt väikeste ja keskmise suurusega ettevõtetega. Kolmandates riikides asuvad teadusasutused võivad samuti osaleda koostööprojektides, nagu on ette nähtud artikli 6 asjakohaste sätetega või vajaduse korral ühenduse ja asjaomaste riikide vahel sõlmitud teadus- ja tehnikakoostöö lepingutega. Eriti pööratakse tähelepanu koostööle laborite ja instituutidega, mis asuvad kandidaatriikides ning Kesk- ja Ida-Euroopa ja endise Nõukogude Liidu koosseisu kuulunud riikides.

Teadusuuringute Ühiskeskus kasutab asjakohaseid mehhanisme, et pidevalt välja selgitada tarbijate ja kasutajate nõudeid ja vajadusi ning lülitada need asjaomastesse meetmetesse.

3. Projektide rakendamisel saadud teadmiste levitamisega tegeleb Teadusuuringute Ühiskeskus ise (võttes arvesse võimalikke konfidentsiaalsusest tulenevaid piiranguid).

4. Kaasnevate meetmete hulka kuuluvad:

- Teadusuuringute Ühiskeskuse töötajate külastuste korraldamine riiklikesse ja tööstuslaboritesse ning ülikoolidesse,

- noorte teadlaste, esmajoones kandidaatriikide noorteadlaste liikuvuse soodustamine,

- erikoolitus, kusjuures erilist rõhku pannakse tuumaenergia erialastele teadmistele ja tuumaohutuskultuurile Euroopa Liidus,

- külastuste korraldamine teadusuuringute Ühiskeskuse instituutidesse, eeskätt kandidaatriikide külalisteadlastele ja ajutiselt töölesuunatud ekspertidele,

- süsteemne teabevahetus, muu hulgas teadusalaste seminaride, töörühmade ja kollokviumide ning teaduslike trükiste kaudu,

- projektide ja programmide tulemuste sõltumatu teaduslik ja strateegiline hindamine.

--------------------------------------------------